text: РЕШЕНИЕ НА КОМИСИЯТА
  от 23 юни 2014 година
  за установяване на екологични критерии за присъждане на знака за екомаркировка на ЕС за матраци
  (нотифицирано под номер С(2014) 4083)
  (текст от значение за ЕИП)
  (2014/391/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
  след консултация със Съвета по екомаркировката на Европейския съюз,
  като има предвид, че:
  (1)
  Съгласно Регламент (ЕО) № 66/2010 знакът за екомаркировка на ЕС може да бъде присъждан на продукти с намалено въздействие върху околната среда през целия им жизнен цикъл.
  (2)
  В Регламент (ЕО) № 66/2010 се предвижда установяване на специфични критерии за екомаркировката на ЕС по групи продукти.
  (3)
  В Решение 2009/598/ЕО на Комисията (2) са определени екологичните критерии и съответните изисквания за оценка и проверка за матраци, валидни до 30 юни 2014 г.
  (4)
  С цел да бъде по-добре отразено съвременното състояние на пазара за тази продуктова група и да бъдат отчетени иновациите през последните години, се счита за целесъобразно да бъде изменен обхватът на групата продукти и да бъде установен преразгледан набор от екологични критерии.
  (5)
  Преразгледаните критерии, както и съответните изисквания за оценка и проверка следва да бъдат валидни за срок от четири години, считано от датата на приемане на настоящото решение, като се отчита иновационният цикъл за тази група продукти. Тези критерии имат цел използването на материали, произведени по по-устойчив начин (с отчитане на подхода за анализ на цялостния жизнен цикъл), като се ограничат употребата на опасни съединения, нивата на опасните остатъци и приносът на матраците за замърсяване на въздуха в помещенията и като се насърчава траен и висококачествен продукт, който е лесен за ремонт и демонтаж.
  (6)
  Следователно Решение 2009/598/ЕО трябва да бъде заменено от настоящото решение.
  (7)
  Следва да бъде разрешен преходен период за производителите, на чиито продукти е бил присъден знакът за екомаркировка на ЕС за матраци въз основа на критериите от Решение 2009/598/ЕО, така че те да имат достатъчно време да ги приведат в съответствие с актуализираните критерии и изисквания.
  (8)
  Мерките, предвидени в настоящото решение, са в съответствие със становището на Комитета, създаден съгласно член 16 от Регламент (ЕО) № 66/2010,
  ПРИЕ НАСТОЯЩОТО РЕШЕНИЕ:
  Член 1
  1. Групата продукти „матраци“ включва продукти, които се състоят от текстилно покритие, запълнено с материали, и които могат да се поставят върху съществуваща леглова конструкция или са предназначени за самостоятелна употреба с цел осигуряване на повърхност за спане или за почивка, за употреба в помещения.
  2. В групата продукти не са включени дървени и тапицирани леглови основи, надуваеми и водни матраци, както и матраци, класифицирани по Директива 93/42/ЕИО на Съвета (3).
  Член 2
  За целите на настоящото решение се прилагат следните определения:
  1)
  „матрак за детско легло“ означава матрак с дължина по-малко от 1400 mm;
  2)
  „отстранимо вещество“ означава вещество, при което се констатира разграждане на 80 % от разтворения органичен въглерод в рамките на 28 дни, като се използва един от следните методи за изпитване: ОИСР 303А/B, ISO 11733;
  3)
  „вещество с присъща биоразградимост“ означава вещество, при което се констатира разграждане на 70 % от разтворения органичен въглерод в рамките на 28 дни, или 60 % от теоретичния максимум на изчерпването на кислорода или на образуването на въглероден диоксид в рамките на 28 дни, като се използва един от следните методи за изпитване: ISO 14593, ОИСР 302 A, ISO 9887, ОИСР 302 B, ISO 9888, ОИСР 302 C;
  4)
  „напълно биоразградимо вещество“ означава вещество, при което се констатира разграждане на 70 % от разтворения органичен въглерод в рамките на 28 дни, или 60 % от теоретичния максимум на изчерпването на кислорода или на образуването на въглероден диоксид в рамките на 28 дни, като се използва един от следните методи за изпитване: ОИСР 301 A, ISO 7827, ОИСР 301 B, ISO 9439, ОИСР 301 C, ОИСР 301 D, ISO 10708, ОИСР 301 E, ОИСР 301 F, ISO 9408;
  5)
  „полулетливо органично съединение (ПОС)“ означава всяко органично съединение, което в колона за газова хроматография елуира между n-хексадекан (изключено) и n-докозан (включително) и има приблизителна температура на кипене над 287 °C, когато измерването се извършва с използването на капилярна колона, покрита с 5 % фенил/95 % метилполисилоксан;
  6)
  „силно летливо органично съединение (СЛОС)“ означава всяко органично съединение, което в колона за газова хроматография елуира преди n-хексан и има приблизителна температура на кипене под 68 °C, когато измерването се извършва с използването на капилярна колона, покрита с 5 % фенил/95 % метилполисилоксан;
  7)
  „летливо органично съединение (ЛОС)“ означава всяко органично съединение, което в колона за газова хроматография елуира между n-хексан и n-хексадекан, включително и заедно с тях, и има приблизителна температура на кипене между 68 °C и 287 °C, когато измерването се извършва с използването на капилярна колона, покрита с 5 % фенил/95 % метилполисилоксан.
  Член 3
  За присъждане на знак за екомаркировка на ЕС съгласно Регламент (ЕО) № 66/2010 даден продукт трябва да попада в групата продукти „матраци“, както е определена в член 1 от настоящото решение, и трябва да удовлетворява критериите, както и съответните изисквания за оценка и проверка, формулирани в приложението.
  Член 4
  Критериите за групата продукти „матраци“, както и съответните изисквания за оценка и проверка, са валидни за срок от четири години от датата на приемане на настоящото решение.
  Член 5
  Кодовият номер на групата продукти „матраци“, определен за административни цели, е „014“.
  Член 6
  Решение 2009/598/ЕО се отменя.
  Член 7
  1. Чрез дерогация от член 6 заявленията за присъждане на знака на екомаркировка на ЕС на продукти, попадащи в група продукти „матраци“, които са подадени преди датата на приемане на настоящото решение, се оценяват в съответствие с условията, определени в Решение 2009/598/ЕО.
  2. Заявленията за присъждане на знак за екомаркировка на ЕС на продукти от група продукти „матраци“, подадени в срок от два месеца след датата на приемане на настоящото решение, могат да се основават на критериите, формулирани в Решение 2009/598/ЕО, или на критериите, формулирани в настоящото решение.
  Посочените заявления се оценяват в съответствие с критериите, на които се основават.
  3. Екомаркировка на ЕС, присъдена въз основа на критериите в Решение 2009/598/ЕО, може да бъде използвана до изтичането на 12 месеца от датата на приемане на настоящото решение.
  Член 8
  Адресати на настоящото решение са държавите членки.
  Съставено в Брюксел на 23 юни 2014 година.